Den tidlige juleaften bød på en både god, men også trykket stemning.

Der var sørget for julemad, gaver og julemand, da Aalborg Citykirke inviterede flere hundrede ukrainske flygtninge indenfor. - Vi er meget glade for det, der er arrangeret for os. Det er rigtig godt, siger Zenia Bobyleva. Hun er fabriksarbejder i Nørager, og var én af næsten 500 ukrainere, der var dukket op. - Maden er meget lækker. Det er lidt anderledes, end det vi spiser i Ukraine. Men det var også med vemod, at ukrainerne fejrede jul sammen med kirken i Aalborg. - Det er lidt hårdt ikke at fejre jul hjemme, fortæller Zenia Bobyleva. Præst Carsten Jensen oplevede også, at der var en både trykket og positiv stemning. - Lige da vi startede, var der en lidt mere trykket stemning. Derefter blev der fest og glade dage. Men det er klart, at tankerne lige skal væk fra det derhjemme i Ukraine. Og det er jo det, vi gerne vil - at de oplever en fest og god stemning her. 50 frivillige har været med til at stable arrangementet på benene. - Det er det hele værd. Det at kunne være noget for andre mennesker, og specielt ukrainerne, som virkelig har behov for det lige nu.